“Okídí, ákyāí ábǒg dí, mayi wa lóm mod yǎ mvóg Bényamín, énye wǎyi wɔ́bɔ́ ḿbɔ́n naa á bɔ ǹkúkúmá áyɔŋ dáma Ísraɛ̂l ! A yi kode áyɔŋ dáma á mɔ́ Bəfilísta. Amú mə̄ yén yǎ áyɔŋ dáma ngɔ́l, amú ǹyón láyón naa bə́ ka dɔ́ ó kwí yǎ ábə ma.” 17Á yén Samuɛ̂l a ngáyén Sául, Ǹtondôbə nyé ai nyé naa: “Mod tě á nyɔ̄, é mod mə m̀bə́ kad wa nâ a yi dzóé ayɔŋ dáma.” 18Ńdɔ̄ hḿ á ngákə tóban ai Samuɛ̂l á ḿbɛ́, nyé ai nyé naa: “Ləbə́ tə́ mā ndá ǹyén.” 19Samuɛ̂l nyé ai Sául nâ: “ Mǎmēn fɔ́ɔ́ nyɔ̄. Ḿbɛ́də́ á ńkǒl á yób; bî wǎ byǎyi dí áná: o ńkə́ə́ ókídí mayǐ fə wa kad édí lándə́gələ wa. 20Ḿfág yǎ bəyál bǒzəle yǎ bə́ ngádzáŋ aná mə̄lú mə́lɛ́, tə̌ fə wasáŋan, bə́ yéné yǎ. Zá kig fɔ́ɔ́ á nə̄ ai akúmá yā Ísraɛ̂l, sə́ wǎ ai mvóg ésōá a ?” 21Sául nyé nâ: “Mə sə́ mān mvóg Bényamín é ndá yādaŋ abɔ́d á mə̄ndá mə́ Ísraɛ̂l ásə, ndá bod dzama ńdzɔ̄ fə yǎdaŋ abɔ́d á mə̄ndá mə́ mvóg Bényamín a ? Dzé wākɔ́bɔ ai ma ḿból vīlí ? 22Ńdɔ Samuɛ̂l a ngánɔŋ Sául bân mɔ́ngɔ́ bisíé wōé a kə́ə́ ai bɔ́ ábāā. A kə́ bɔ və́ étɔá ólugú á zāŋ bəyə́ŋ bə́sə, bə́ ngábə́ dzǎm bɔ̌ mə̄wóm mə́lɛ́.